अमृतसर विस्फोट : NIA ने शुरू की जांच, आरोपियों की सूचना देने पर पंजाब सरकार देगी 50 लाख का इनाम  
एनआईए की जांच शुरू
बयानबाजी भी जारी
ग्रेनेड से हुआ है हमला
अमृतसर के राजासांसी गांव में निरंकारी भवन पर हुए ग्रेनेड हमले की जांच नेशनल इंवेस्टिगेशन एजेंसी यानी NIA ने शुरू कर दी है. रविवार को हुए हमले में 3 लोगों की मौत हो गई थी जबकि 20 लोग घायल हो गए थे. सरकार अब इसे आतंकी हमला मान कर भी जांच कर रही है. निरंकारी भवन में जिस वक्त हमला किया गया वहां 250 लोग मौजूद थे. वहां हर रविवार को प्रवचन का आयोजन होता है. इस घटना के बाद पंजाब सहित राजधानी दिल्ली और पड़ोसी राज्यों में हाइअलर्ट जारी कर दिया गया है. पंजाब के मुख्यमंत्री अमरिंदर सिंह आज घटनास्थल पर भी जाएंगे. हमले के बाद अमरिंदर सिंह ने कहा था कि इसके पीछे ISI के समर्थन वाले खालिस्तानी या दूसरे आंतकी संगठनों की भूमिका से इनकार नहीं किया जा सकता. मुख्यमंत्री ने हमलावरों की सूचना देने वालों को 50 लाख के इनाम का ऐलान किया है.
वहीं शिरोमणि अकाली दल (शिअद) और आम आदमी पार्टी (आप) ने अमृतसर में ग्रेनेड हमले को लेकर कांग्रेस की अगुवाई वाली पंजाब सरकार की आलोचना करते हुए कहा कि राज्य में कानून व्यवस्था पूरी तरह से ध्वस्त हो गई है. शिअद प्रमुख सुखबीर सिंह ने दावा किया कि कांग्रेस के सत्ता में आने के बाद पंजाब में कानून व्यवस्था बिगड़ी है. उन्होंने आरोप लगाया कि कांग्रेस सरकार ऐसे तत्वों को बढ़ावा दे रही है जिसका एकमात्र मकसद पंजाब की शांति भंग करना है. बादल ने एक बयान में कहा कि दुर्भाग्य से वर्तमान की कांग्रेस सरकार शांति की अपेक्ष राजनीति को तरजीह देती है.